**NOTĂ INFORMATIVĂ la proiectul Hotărârii Guvernului**

**pentru modificarea şi completarea unor hotărâri ale Guvernului**

Prezentul proiect de hotărâre este elaborat în conformitate cu normele art.38 al Legii nr.317 din 18.07.2003 privind actele normative ale Guvernului şi ale altor autorităţi ale administraţiei publice centrale şi locale.

Aspectele invocate în prezentul proiect vizează două dintre problemele abordate de către rezidenții Zonelor Economice Libere în cadrul ședințelor organizate de către Ministerul Economiei, cu participarea acestora.

În temeiul prevederilor pct.7 lit. d) spct.1) şi 5) al Regulamentului privind organizarea şi funcţionarea Ministerului Economiei, unele dintre atribuțiile Ministerului Economiei rezidă în „*perfecționarea cadrul legislativ în vederea stimulării activităţii investiţionale, precum şi monitorizarea şi analiza procesului de creare şi dezvoltare a zonelor economice libere, de realizare a proiectelor investiţionale strategice şi a proiectelor care au un efect benefic pentru economia naţională.”*

Întru realizarea acestor atribuții, precum şi a dezideratului privind îmbunătățirea climatului investițional, reliefat într-o serie de documente de politici, precum [Programul de activitate al Guvernului Republicii Moldova](http://www.interlic.md/2011-01-14/programul-de-activitate-al-guvernului-r-moldova-integrarea-europeana-libertate-democratzie-bunastare-19487.html)  2015-2018, Hotărârea Guvernului cu privire la aprobarea Planului naţional de acţiuni pentru implementarea Acordului de Asociere Republica Moldova - Uniunea Europeană în perioada 2014-2016 nr.808 din 07.10.2014, Legea pentru aprobarea Strategiei naţionale de dezvoltare "Moldova 2020" nr.166 din 11.07.2012, Hotărârea Guvernului nr.1288 din 09.11.2006 cu privire la aprobarea Strategiei de atragere a investiţiilor şi promovare a exporturilor pentru anii 2006-2015, Ministerul Economiei a elaborat prezentul proiect de act normativ.

**1.** **Aspectul privind valoarea în vamă a** **mărfurilor scoase din ZEL** şi plasate în altă destinaţie vamală. La moment, conform normelor pct.23 al Regulamentului privind modul de declarare a valorii în vamă a mărfurilor introduse pe teritoriul Republicii Moldova, aprobat prin Hotărârea Guvernului nr.600 din 14 mai 2002, „*În cazul în care mărfurile sânt plasate în regimuri vamale suspensive, precum şi în zone economice libere, valoarea în vamă a mărfurilor în cauză, la momentul încheierii acestora prin plasarea în altă destinaţie vamală, nu va fi mai mică decât valoarea în vamă a mărfurilor, declarată în regimul vamal iniţial.”*

Astfel, în cazul în care aceste mărfuri sunt scoase din destinația vamală de zonă economică liberă şi plasate într-o altă destinaţie sau regim vamal, conform normelor citate, drepturile de import datorate se vor determina în valoare nu mai mică decât cea datorată la momentul plasării mărfurilor în destinaţia iniţială, fără a fi considerate anumite particularități, precum uzura acestora.

Pentru a asigura aplicarea corectă şi echitabilă a acestor mecanisme, se impune amendarea pct.23 al Regulamentului enunțat. Drept consecință, valoarea în vamă se va calcula conform principiilor generale prevăzute de Legea cu privire la tariful vamal.

2. **Aspectul privind exonerarea de obligaţia depunerii garanției la reexportul mărfurilor produse în ZEL –** conform celor invocate de rezidenții ZEL, urmând prevederile normative în vigoare, aceștia sunt obligați, la momentul introducerii mărfurilor sau scoaterii acestora de pe teritoriul zonelor economice libere în afara teritoriul vamal al R.M., să depună declaraţia vamală de tranzit, care se perfectează cu garantarea obligaţiei vamale. Or, depunerea acestei garanţii reprezintă o povară pentru rezidenți, care ar putea utiliza valoarea acesteia în cadrul circuitul financiar al întreprinderii.

Astfel, întru acordarea acestei posibilități, se propune, de rând cu alte excepții deja stabilite de pct.92 al Regulamentului de aplicare a destinațiilor vamale prevăzute de Codul vamal al Republicii Moldova, aprobat prin Hotărârea Guvernului nr.1140 din 02.11.2005, amendarea acestuia.

Menţionăm că, prin prisma art. 29 alin.(4) al Codului vamal „*În vederea acordării unui regim vamal suspensiv, organele vamale vor solicita constituirea unei garanţii pentru a se asigura de achitarea oricărei obligaţii ce poate apărea. În aplicarea unui anumit regim vamal suspensiv pot fi prevăzute dispoziţii speciale privind depunerea garanţiei sau exonerarea de datoria garantării obligaţiei vamale.*”

La fel, această posibilitate este permisă în temeiul art.1271 alin.(3) al Codului vamal, conform căruia „În cazuri justificate, pentru anumite destinații vamale, pot fi acordate scutiri de la garantarea obligaţiei vamale, în baza unei metodologii elaborate de Serviciul Vamal”.

În acest caz nu se va depune garanţia dar se va depune totuşi D.V. T1, dar din discuțiile cu rezidenții, aceasta nu e o problemă, deoarece majoritatea activează ca declaranți în nume propriu şi, respectiv, nu apelează la serviciile unui broker vamal.

Considerăm că, propunerile elaborate vor contribui, în mod esențial, la îmbunătățirea condiţiilor de activitate ale rezidenților ZEL şi, pe cale de consecință, vor conduce la îmbunătățirea climatului investițional în statul nostru.

**Secretar de Stat Lilia PALII**